## Ivace+i Energia rep 179 sol·licituds per a desenrotllar instal·lacions d’autoconsum elèctric en règim de comunitats d’energia

*** El director general d’Energia i Mines, Manuel Argüelles, participa en una trobada sobre energia col·lectiva i comunitària
* Les comunitats energètiques permeten que la ciutadania i les empreses es puguen organitzar per a produir, autoconsumir, gestionar i emmagatzemar la seua pròpia energia**

L’Institut Valencià de Competitivitat Empresarial (Ivace), dependent de la Conselleria d’Innovació, Indústria, Comerç i Turisme, que dirigix Marián Cano, ha rebut 179 projectes per a acollir-se a la línia d’ajudes per a impulsar les instal·lacions d’autoconsum d’energia elèctrica en comunitats d’energies renovables (CEL), dotada amb cinc milions d’euros.

Així ho ha destacat el director general d’Energia i Mines, Manuel Argüelles, en una trobada per l’energia col·lectiva i comunitària, a on ha participat per a analitzar les línies estratègiques que està desenrotllant la Generalitat en este àmbit.

El titular d’Energia ha destacat el paper de les comunitats d’energia, a través de les quals “la ciutadania i les empreses es convertixen en part activa del sistema”, ja que es poden organitzar per a “produir, autoconsumir, gestionar i emmagatzemar la seua pròpia energia, la qual cosa genera beneficis energètics, mediambientals, econòmics i socials als seus membres o a les localitats a on es duga a terme la seua activitat”.

Per al titular d’Energia, les comunitats energètiques locals “són un element important en la transició energètica, perquè constituïxen una peça crucial per a aconseguir la descentralització i democratització dels sistemes energètics”.

En la seua opinió, les comunitats d’energia i l’autoconsum, tant individual com col·lectiu, “impliquen canvis profunds en el model energètic, i el seu desenrotllament repercutix directament en la millora de la competitivitat de les empreses, i, en el cas de les llars, ajuda a l’estalvi en la factura d’energia”.

Per això, Ivace+i Energia contribuïx fins al 45 % del cost dels projectes de les instal·lacions d’autoconsum d’energia elèctrica, a partir d’energies renovables o energies residuals, en règim de comunitats d’energies renovables, amb un màxim de 200.000 euros per projecte.

Es tracta d’una línia, tal com ha explicat el director general d’Energia, Manuel Argüelles, dirigida a “qualsevol comunitat d’energies renovables o comunitat energètica, ajuntaments, així com a les comunitats de propietaris i cooperatives”.

Argüelles ha destacat que, en total, s’ha donat suport a més de 400 projectes impulsats per comunitats energètiques en els últims tres anys, i ha avançat que en 2025 es continuarà fent costat a esta mena d’iniciatives, per a la qual cosa està prevista la publicació, el mes de març, d’una nova convocatòria d’ajudes, dotada amb cinc milions d’euros.

En l’actualitat, la Comunitat Valenciana compta amb prop d’un centenar de comunitats locals d’energia, i, segons ha detallat el director, des d’Ivace+i Energia es treballa per fomentar l’interés de la societat en les comunitats d’energia i agilitzar i facilitar el seu desenrotllament, simplificant la tramitació administrativa.

**Característiques del programa**

El programa específic de suport a les comunitats d’energia d’Ivace+i Energia subvenciona fins a un 45 % del cost de les instal·lacions d’energia solar fotovoltaica, per a la generació i l’autoconsum col·lectiu. No obstant això, la intensitat de l’ajuda pot incrementar-se fins a 10 punts percentuals en el cas de les mitjanes empreses i fins a 20 punts percentuals en el cas de xicotetes empreses, ajuntaments, entitats públiques i institucions sense ànim de lucre.

Es considera comunitat energètica renovable l’entitat jurídica que es base en una participació oberta i voluntària, autònoma i efectivament controlada pels seus membres, situats en les proximitats dels projectes propietat de l’agrupació, que siguen persones físiques, pimes o autoritats locals, inclosos els municipis, i que desenrotlle projectes d’energies renovables, eficiència energètica i/o mobilitat sostenible.

La finalitat de l’activitat de l’agrupació ha de ser proporcionar beneficis mediambientals, econòmics o socials als seus membres o a les zones locals a on opera, en lloc de guanys financers.

Fecha: 23/01/2025